**Ministru kabineta noteikumu projekta "Grozījumi Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi""**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir pilnveidot zemes kadastrālās uzmērīšanas kārtību, nosakot vienādu pieeju zemes vienību uzmērīšanas darbos gan pirmreizējā mērniecībā, gan atkārtotā, novērst atšķirīgu regulējumu zemes kadastrālajā uzmērīšanā sertificētas personas (turpmāk – mērnieks) un Valsts zemes dienesta (turpmāk – Dienests) darbinieku izpildāmiem darbiem, kā arī – pilnveidot elektronisko dokumentu pielietošanu mērnieka darbā, rast iespēju mērniekam saziņā izmantot oficiālo elektronisko adresi. Paredzēts, ka projekts stāsies spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz:  1. Ministru kabineta 2016. gada 5. janvāra sēdes protokola Nr. 1 28. § 13. punktu, kurā uzdots visām ministrijām izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot oficiālo elektronisko adresi;  2. Ministru kabineta 2018. gada 28. augusta sēdes protokola Nr. 40 25. § 2. punktu, kurā uzdots Tieslietu ministrijai izstrādāt un tieslietu ministram līdz 2019. gada 31. decembrim iesniegt izskatīšanai Ministru kabinetā grozījumus Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi" (turpmāk – MK noteikumi Nr. 1019), paredzot mērniekiem tiesības kamerāli sagatavot zemes robežu plānu tādos pašos gadījumos, kā tas noteikts Ministru kabineta 2018. gada 28. augusta noteikumu Nr. 554 "Grozījumi Ministru kabineta 2012. gada 10. aprīļa noteikumos Nr. 263 "Kadastra objekta reģistrācijas un kadastra datu aktualizācijas noteikumi"" 45. un 47. punktā (publicētajā redakcijā 46. un 48. punktā).  Papildus projektā ir iekļauti citi grozījumi, kas izstrādāti pēc Tieslietu ministrijas iniciatīvas atbilstoši 2020. gada 15. maija sanāksmē, kurā piedalījās Latvijas Mērnieku biedrības, Latvijas Kartogrāfu un ģeodēzistu asociācijas un Tieslietu ministrijas pārstāvji, nolemtajam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) Par oficiālo elektronisko adresi  2018. gada 1. martā stājās spēkā Oficiālās elektroniskās adreses likums, nosakot, ka oficiālās elektroniskās adreses izmantošana būs obligāta valsts iestādei. Likuma mērķis ir nodrošināt drošu, efektīvu un kvalitatīvu elektronisko saziņu un elektronisko dokumentu apriti starp valsts iestādēm (tiešās pārvaldes iestādēm, valsts institūcijām, kas nav padotas Ministru kabinetam, atvasinātām publiskām personām un tās iestādēm, tiesu iestādēm, prokuratūru, zvērinātiem tiesu izpildītājiem un maksātnespējas procesa administratoriem, kā arī privātpersonām, kurām deleģēts valsts pārvaldes uzdevums) un privātpersonām.  MK noteikumu Nr. 1019 35.1. apakšpunktā noteikts, ka mērnieks ierosinātāju un pierobežnieku uz zemes kadastrālās uzmērīšanas darbiem uzaicina ar uzaicinājuma vēstuli, to nosūtot pa pastu. MK noteikumos Nr. 1019 nav paredzēta personu uzaicināšana, uzaicinājuma vēstuli nosūtot kādā citā veidā.  MK noteikumos Nr. 1019 paredzētā iespēja uzaicinājuma vēstules sūtīt tikai pa pastu sadārdzina izmaksas uzaicinājumu vēstuļu nosūtīšanā salīdzinājumā ar oficiālās elektroniskās adreses izmantošanu šādam mērķim. Piemēram, uzņēmumam B klases iekšzemes vēstules (20 g) nosūtīšana izmaksā 1,00 *euro*.  Taču zemes vienības pieder ne tikai fiziskām un privāto tiesību juridiskām personām, bet arī valsts iestādēm. Attiecīgi zemes kadastrālās uzmērīšanas darbos apvidū mērnieks iesaista arī valsts iestādes. Ņemot vērā minēto, kā arī Oficiālās elektroniskās adreses likuma mērķi, nepieciešams mērniekam radīt iespēju valsts iestādes uz zemes kadastrālās uzmērīšanas darbiem apvidū uzaicināt, uzaicinājumu nosūtot uz valsts iestādes oficiālo elektronisko adresi, izmantojot oficiālās elektroniskās adreses informācijas sistēmas pieejamību valsts pārvaldes pakalpojumu portālā www.latvija.lv.  Tādējādi projektā ietverts nosacījums, ka uzaicinājuma vēstuli izsniedz, to nosūtot uz oficiālo elektronisko adresi (valsts iestādēm Oficiālās elektroniskās adreses likuma izpratnē) vai nodrošinot piegādi (piemēram, nosūtot pa pastu ierakstītā vai vienkāršā sūtījumā, nododot vēstuli piegādei kurjeram) uz deklarētās dzīvesvietas adresi (fiziskai personai), vai juridisko adresi (juridiskai personai). Tādējādi, mērniekam vai komersantam, kurā mērnieks ir darba ņēmējs, aktivizējot oficiālās elektroniskās adreses kontu, ir dota iespēja sazināties ar valsts iestādi e-vidē. Līdz ar to, atbilstoši grozīts MK noteikumu Nr. 1019 35.1. apakšpunkts un 38. punkts, kā arī papildus – apliecinājums par vēstules nodošanu piegādei izslēgts no elektroniskās zemes kadastrālās uzmērīšanas lietas satura (projektā paredzētais 263.1 punkts).  2) Personas identitātes pārbaude  Personu apliecinošu dokumentu likuma [4. pants](http://likumi.lv/doc.php?id=243484#p4) noteic, ka Latvijā ir tikai divi oficiāli personu apliecinoši dokumentu veidi. Tie ir pase un personas apliecība jeb t.s. elektroniskā identifikācijas karte (eID). Līdz ar to MK noteikumos Nr. 1019 nav nepieciešams dublēt minētas normas, vēlreiz nosakot, kādā veidā mērnieks pārliecinās par personas (ierosinātāja, pierobežnieka) identitāti. Ņemot vērā minēto, projekts MK noteikumu Nr. 1019 15. punktā un 35.2. apakšpunktā paredz svītrot nosacījumu par prasību personas identitātes pārbaudei uzrādīt kādu dokumentu, jo minētā prasība izriet no cita normatīvā akta – Personu apliecinošu dokumentu likuma. Tādējādi projektā nav iekļauti konkrēti veidi, kā pārliecināties par personas identitāti, vienlaikus saglabājot prasību veikt identitātes pārbaudi.  3) Par kamerālo pārzīmēšanu  MK noteikumu Nr. 1019 2. punktā sniegti terminu skaidrojumi, to skaitā arī par kamerāliem darbiem (2.7. apakšpunkts – kamerālie darbi – darbi, kas ir saistīti ar kartogrāfiskā materiāla sagatavošanu, tai skaitā, apstrādājot apvidū iegūto informāciju un materiālus). Savukārt kamerālā pārzīmēšana ir neliela daļa no šiem darbiem. Šo noteikumu izpratnē kamerālā pārzīmēšana ir saistāma tikai ar plānu (zemes robežu plānu, situācijas plānu un apgrūtinājumu plānu) pārzīmēšanu tā, lai katru zemes vienību attēlotu savā (atsevišķā) plānā, ja iepriekš plānā attēlotas vairākas zemes vienības.  MK noteikumos Nr. 1019 kamerālai plānu pārzīmēšanai ir noteikti vairāki ierobežojumi, kā arī nosacījumi, kas jāizpilda, lai kamerālo pārzīmēšanu varētu veikt. Piemēram, kamerāli var pārzīmēt zemes robežu plānu, bet nepieciešams aktualizēt situācijas vai apgrūtinājumu plānu, ja dati Nekustamā īpašuma valsts kadastra informācijas sistēmā (turpmāk – Kadastra informācijas sistēma) par zemes lietošanas veidiem vai apgrūtinājumiem neatbilst plānos norādītajai vai attēlotajai informācijai. Savukārt, ja Kadastra informācijas sistēmā ir ierakstīta atzīme par robežas neatbilstību, kamerālo pārzīmēšanu veikt nedrīkst. Vienlaikus MK noteikumi Nr. 1019 pieļauj dažāda veida plāna papildināšanu ar jaunu informāciju, kas atšķiras no tā dokumenta, kas tiek pārzīmēts.  Kamerālā pārzīmēšana būtībā ir zemes vienību attēlošana uz atsevišķa plāna, ja šobrīd plānā attēlotas divas vai vairākas zemes vienības. Īpaši svarīgi tas ir, ja plānā ir vairāki desmiti zemes vienību, vai arī gadījumos, kad tās ir vairāku tūkstošu hektāru lielas. Šādā gadījumā ierobežojumi kamerālai pārzīmēšanai nesamērīgi sadārdzina īpašniekam zemes kadastrālo uzmērīšanu, lai gan mērķis ir, piemēram, veikt darījumu ar vienu no sev piederošām zemes vienībām. Ņemot vērā minēto, datu aktualizācija uz kamerāli pārzīmētā plānā attēlotās informācijas pamata nebūtu pieļaujama arī turpmāk. Informācija kamerāli pārzīmētajā plānā ir maksimāli saglabājama tāda, kāda tā bija pārzīmējamā plānā. Vienlaikus atbilstoši MK noteikumiem Nr. 1019 pieļauta situācija, ka arī kamerālās pārzīmēšanas gadījumā tiek veikta zemes vienības daļēja datu aktualizācija apgrūtinājumu platības pierakstā, pārejot no garumiem uz platībām.  Ministru kabineta 2012. gada 10. aprīļa noteikumu Nr. 263 "Kadastra objekta reģistrācijas un kadastra datu aktualizācijas noteikumi" (turpmāk – MK noteikumi Nr. 263) 164.3 punktā noteikts, ja zemes robežu plānā zemes lietošanas veidi vai nekustamā īpašuma objekta apgrūtinājumi nesakrīt ar Kadastra informācijas sistēmas datiem, Dienests sagatavo zemes robežu plānu, norādot tajā informāciju par nesakritību. Savukārt, ja Kadastra informācijas sistēmā ir ierakstīta atzīme un attēloti telpiskie dati par zemes vienību robežu neatbilstību, Dienests sagatavo zemes robežu plānu, norādot tajā informāciju par robežu neatbilstību. Līdz ar to, lai vienādotu praksi un kritērijus plānu pārzīmēšanai, ja plānā attēlotas vairākas zemes vienības un īpašnieks vēlas kādu no zemes vienībām instrumentāli uzmērīt vai attēlot tās katru savā plānā, projekts mērnieka darba izpildē neparedz ierobežojumus kamerālai pārzīmēšanai.  Vienlaikus informācija par robežu neatbilstību ir pieejama Dienesta datu publicēšanas un e-pakalpojumu portāla kadastrs.lv publiskajā sadaļā, kā rezultātā jebkurā brīdī ir iespējams pārliecināties par Kadastra informācijas sistēmā zemes vienībai ierakstīto atzīmi. Ņemot vērā minēto, projekts (grozījumi MK noteikumu Nr. 1019 254. punktā) paredz mērniekam, sagatavojot kamerāli pārzīmētu zemes robežu plānu, ja Kadastra informācijas sistēmā ir ierakstīta atzīme par zemes vienību robežu neatbilstību, tai skaitā arī par koordinātu nesakritību, zemes robežu plāna titullapā norādīt minēto informāciju. Mērnieks par to pārliecinās portālā kadastrs.lv un zemes robežu plāna titullapā norāda datumu, kurā dati ir skatīti.  4) Par "cits zemes lietojums" iekļaušanu zemes vienībā  MK noteikumos Nr. 263 noteikts, ka Dienests, neveicot zemes kadastrālās uzmērīšanas darbus, bet izmantojot Kadastra informācijas sistēmas datus un arhīva dokumentus, no aktuālā zemes robežu plāna sagatavo zemes robežu plānu tā, lai katrā plānā attēlotu atsevišķi katru vienu zemes vienību. Minēto noteikumu 164.14. apakšpunktā noteikts, ka zemes robežu plānā izdalītu platību ar norādi "cits zemes lietojums", izņemot valsts vai pašvaldības ceļus, zemes vienībai izgatavotā atsevišķā, jaunā zemes robežu plānā iekļauj zemes vienības platībā. Savukārt MK noteikumu Nr. 1019 noslēguma jautājumos nav pieļautas šādas mērnieka darbības. Mērniekam MK noteikumi Nr. 1019 paredz platību ar norādi "cits zemes lietojums" iekļaut zemes platībā tikai, uzmērot konkrēto zemes vienību. Lai novērstu nevienādu praksi šādu plānu izgatavošanā, arī mērniekam projektā tiek paredzēta iespēja platību ar norādi "cits zemes lietojums" iekļaut zemes vienībā, neveicot darbus apvidū (grozījumi MK noteikumu Nr. 1019 295.1 punktā un projektā paredzētais 295.2 punkts), kas nozīmē, ka mērnieks šo darbu veic kamerālo darbu rezultātā.  Vienlaikus projekts paredz iekļaut platību ar norādi "cits zemes lietojums" zemes vienībā arī, ja zemes vienības platība pārsniedz pieļaujamās platības atšķirību. Ja pēc platības ar norādi "cits zemes lietojums" ieskaitīšanas zemes vienības platībā tās kopplatība pārsniedz pieļaujamo platības atšķirības robežu, mērnieks sagatavo platības neatbilstības aktu. Projekts saglabā līdz šim pastāvošos nosacījumus, kādiem izpildoties, platību ar norādi "Cits zemes lietojums" var iekļaut zemes vienībā, tas ir, zemes platību ar norādi "Cits zemes lietojums" elektropārvades līnijai caur mežu, gāzes vai naftas vadam, meliorācijas grāvim vai citam lineāram situācijas elementam (izņemot valsts un pašvaldības ceļus) atbilstoši ierosinātāja pieprasījumam ieskaita zemes vienības platībā, ja ir saņemts attiecīgā objekta (kura uzturēšanai izdalīta platība ar norādi "Cits zemes lietojums") īpašnieka vai tiesiskā valdītāja saskaņojums).  5) Datu labošana dokumentā  MK noteikumos Nr. 1019 noteikts, ka mērnieks labo savu pieļauto kļūdu, izpildot zemes kadastrālās uzmērīšanas darbus, taču regulējums attiecināts tikai uz gadījumu, ja tikusi konstatēta robežas neatbilstība. Tomēr praksē ir gadījumi, kad iepriekš izpildītajos zemes kadastrālās uzmērīšanas datos un dokumentos ir neprecizitātes – acīmredzami kļūdaina informācija vai tāda, kuru var noteikt, ka tā ir kļūdaina, pārrakstīšanās vai citas kļūdas, kas var radīt maldinošu priekšstatu par zemes vienības datiem, un vienlaikus – šīs kļūdas nav saistītas ar robežu neatbilstību, piemēram, pārrakstīšanās kļūda zemes vienību robežpunktu koordinātu sarakstā, nepareizs kadastra apzīmējums situācijas plānā, neatbilstošs apgrūtinājuma kods un tā aizņemtā platība apgrūtinājuma plānā, kļūdains kopplatības un lietošanas veidu platību aprēķins u.t.t. Arī šādos gadījumos īpašniekam ir tiesības lūgt labot pieļauto kļūdu dokumentos vai mērnieka iesniegtajos datos.  MK noteikumos Nr. 1019 nav ietverts regulējums par iepriekš zemes kadastrālās uzmērīšanas laikā sagatavoto dokumentu kļūdu labošanu, ja šīs kļūdas nav saistītas ar robežu neatbilstību, un nav noteikti dokumenti, kas sagatavojami šādā situācijā.  Līdz ar to projekts papildināts ar MK noteikumu Nr. 1019 257.6 punktu, kurā ietverti mērnieka rīcības nosacījumi un noteikts sagatavojamais dokuments – Akts par datu labošanu dokumentā un tā saturs (24. pielikums), arī labojot kļūdu, kas nav saistīta ar robežas neatbilstību.  6) Dokumentu iesniegšanas kārtība  Saskaņā ar MK noteikumu Nr. 1019 nosacījumu vienu e-lietu gatavo visām vienlaikus uzmērītām un vienā īpašumā esošām zemes vienībām. Līdz ar to sadales, apvienošanas un robežas pārkārtošanas gadījumos, ja minētie darbi notiek starp vairākiem īpašumiem, mērnieks sagatavo tik e-lietas, cik īpašumi iesaistīti zemes ierīcības projektā vai detālplānojumā. Taču dokumenti šajās lietās ir identiski. Tādējādi tiek lieki tērēti gan mērnieka resursi, gan noslogots Dienesta arhīvs (Digitālā dokumentu krātuve) ar identiska satura e-lietām.  Speciāli sakārtotā robežu datne šobrīd tiek iesniegta Dienestā kopā ar e-lietu. Tā ir datne, ko mērnieks neparaksta un nesagatavo kā dokumentu ar juridisko spēku. Līdz ar to – to nav iespējams izmantot kā pierādījumu vai uz tajā iekļautās informācijas pamata balstīt kādus argumentus e-lietas izvērtēšanā. Projektā ietverts nosacījums, ka speciāli sakārtotā robežu datne tiek iekļauta e-lietas sastāvā. Tāpat projektā noteikts, ka vienu e-lietu mērniekam ir iespējams sagatavot arī par visām vienā detālplānojumā vai zemes ierīcības projektā iekļautām zemes vienībām. Tādējādi, lietderības apsvērumu rezultātā, mērnieks varēs sagatavot vienu e-lietu arī par vairākos nekustamos īpašumos esošām zemes vienībām.  MK noteikumi Nr. 1019 nosaka, ka e-lietā tiek ievietota tikai daļa no zemes kadastrālās uzmērīšanas procesā sagatavotajiem vai mērniekam iesniegtajiem dokumentiem. Savukārt citi – dažāda satura akti (piemēram, robežas apsekošanas akts, robežas noteikšanas akts) un arī visi mērnieka sagatavotie plāni (piemēram, zemes robežu plāns, apgrūtinājumu plāns) tiek iesniegti papildus e-lietai (ārpus tās), jo tie ir papīra formā.  Lai atvieglotu dokumentu apriti e-vidē un vienkopus būtu apskatāmi visi konkrētajā zemes kadastrālās uzmērīšanas procesā sagatavotie dokumenti, projektā paredzēts, ka mērnieks plānus sagatavo kā elektroniskos dokumentus ar drošu elektronisko parakstu un laika zīmogu, un tie tiek ievietoti  e-lietā. Tāpat projektā noteikts, ka  e-lietā tiek ievietotas papīra formas dokumentu elektroniskas kopijas portatīvā dokumenta (PDF) datņu formātā ar apliecinājuma uzrakstu katram no tiem, kā arī ierosinātāja iesniegumu kadastra objekta reģistrācijai vai kadastra datu aktualizācijai.  Kadastra informācijas izsniegšanas apjomu, tās pieprasīšanas un izsniegšanas kārtību nosaka Ministru kabineta 2018. gada 24. jūlija noteikumi Nr. 439 "Nekustamā īpašuma valsts kadastra informācijas pieprasīšanas un izsniegšanas kārtība". Saskaņā ar minēto noteikumu 26. punktu Kadastra informācijas sistēmas datus un arhīva dokumentus Dienests personai izsniedz šajos noteikumos norādītajā veidā vai, ja tas nav norādīts šajos noteikumos, tad – pakalpojuma aprakstā norādītajā veidā, izmantojot tajā noteiktos Kadastra informācijas sistēmas datu izsniegšanas risinājumus. Atbilstoši minēto noteikumu 29. punktā noteiktajam arhīva dokumentus Dienests sagatavo un izsniedz elektroniskā veidā no Dienesta digitālās dokumentu krātuves, papīra veidā vai nodrošinot pieprasītājam iespēju ar tiem iepazīties arhīva telpās.  Ievērojot to, ka projekts paredz plānus sagatavot elektroniska dokumenta formā, savukārt, Ministru kabineta 2018. gada 24. jūlijā noteikumu Nr. 439 "Nekustamā īpašuma valsts kadastra informācijas pieprasīšanas un izsniegšanas kārtība" 29.2. apakšpunkts paredz plānus klientam izsniegt arī papīra veidā, tad, izpildāmā pakalpojuma vienādošanai, skaidrības nodrošināšanai un operatīvai izpildei, projekts paredz noteikt arī plāna noformēšanas prasības.  Ņemot vērā minēto, attiecīgi precizēts visu plānu saturs un tajos iekļaujamās informācijas apjoms atbilstoši katra plāna specifikai.  Saskaņā ar Ministru kabineta 2010. gada 1. novembra noteikumu Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā" 42. punktu, ja mērniekam apturēta sertifikāta darbība, tad mērnieks var pabeigt tikai tos iesāktos zemes kadastrālās uzmērīšanas darbus, kuru pabeigšanu sertificēšanas institūcija ir apstiprinājusi, attiecīgi izvērtējot un apstiprinot mērnieka iesniegto nepabeigto darbu sarakstu. Pamatojoties uz apstiprināto sarakstu, mērnieks ir tiesīgs izpildīt sarakstā norādītos nepabeigtos darbus. Savukārt Dienests, saņemot no mērnieka e-lietu un tam pievienotos dokumentus datu reģistrācijai vai aktualizācijai Kadastra informācijas sistēmā, pārbauda sertificēšanas institūcijas tīmekļvietnē publicēto aktuālo informāciju par mērnieka sertifikāta derīgumu. Lai Dienestam būtu iespējas pārliecināties, ka mērnieks ir tiesīgs izpildīt iesāktos darbus arī brīdī, kad viņa sertifikāta darbība ir apturēta, projekts paredz, ka sertificēšanas institūcijas apstiprinātais nepabeigto darbu saraksts ir ievietojams e-lietā.  Panākta vienošanās Mērnieku konsultatīvajā padomē, ka plānos netiek attēlotas inženierbūves, un mērniekam vairs nebūs pienākums iesniegt kopā ar e-lietu vēl atsevišķus dokumentus par apvidus situāciju attiecībā uz ēku esamību vai neesību, uzskatot to par situācijas plānam dublējošu dokumentu. Vienlaikus – mērniekam projekts nosaka pienākumu pieprasīt kadastra apzīmējumu apvidū konstatētai ēkai, kas nav reģistrēta Kadastra informācijas sistēmā. Ņemot vērā minēto, ja Kadastra informācijas sistēmā reģistrēta ēka apvidū netiek konstatēta, mērnieks to neattēlo situācijas plānā un nesagatavo papildu aktu par būves neesību. Savukārt, ja apvidū mērnieks konstatē ēku, kas Kadastra informācijas sistēmā nav reģistrēta, tad mērnieks pieprasa tai kadastra apzīmējumu, attēlo situācijas plānā, bet papildus aktu par apvidū konstatētu ēku nesagatavo.  7) Par servitūtu teritorijām apgrūtinājumu plānos  Ar 2018. gada 11. oktobra grozījumiem Nekustamā īpašuma valsts kadastra likumā, kas stājās spēkā 2019. gada 1. decembrī, tas papildināts ar 27.1 pantu. Saskaņā ar minēto pantu paredzēts, ka ēku, ūdens lietošanas vai ceļa servitūta teritorijas reģistrāciju, aktualizāciju un dzēšanu ierosina rajona (pilsētas) tiesā, iesniedzot nostiprinājuma lūgumu par attiecīgā servitūta vai šīs tiesības nodrošinājuma nostiprināšanu, grozīšanu vai dzēšanu, ja zemes vienība ir ierakstīta zemesgrāmatā, kā arī dzēšanas gadījumā servitūta tiesība vai šīs tiesības nodrošinājums ir ierakstīts zemesgrāmatā. Tas nozīmē, ka no 2019. gada 1. decembra pie minētajiem nosacījumiem Dienests servitūta teritorijas reģistrē tikai, saņemot paziņojumu no Valsts vienotās datorizētās zemesgrāmatas. Attiecīgi servitūta teritorijas reģistrācija un aktualizācija vairs netiek veikta no zemes kadastrālās uzmērīšanas rezultātā sagatavotā apgrūtinājumu plāna. Ņemot vērā minēto, turpināt attēlot servitūtu teritorijas apgrūtinājumu plānos nav lietderīgi. Līdz ar to projektā paredzēts, ka turpmāk servitūtu teritorijas apgrūtinājumu plānos neattēlos. Attiecīgi grozījumi ir izdarīti arī MK noteikumos Nr. 263.  8) Robežu neatbilstības novēršana pirmreizējā mērniecībā  Saskaņā ar likuma "Par zemes reformas pabeigšanu lauku apvidos" 15. pantu zemes robežu strīdus starp personām par zemesgrāmatā neierakstītām zemes vienībām, kā arī zemes robežu strīdus (par robežzīmju (robežpunktu) izvietojuma apvidū atbilstību zemes kadastrālās uzmērīšanas dokumentiem) starp personām par zemes vienībām, no kurām kaut viena ir ierakstīta zemesgrāmatā, sākotnēji izskata Dienesta teritoriālās struktūrvienības zemes robežu strīdu komisija. Dienesta teritoriālās struktūrvienības zemes robežu strīdu komisijas lēmumu var apstrīdēt Dienesta ģenerāldirektoram. Ģenerāldirektora lēmumu var pārsūdzēt tiesā. Savukārt zemes robežu strīdus starp personām par zemesgrāmatā ierakstītām zemes vienībām uzreiz izskata tiesa.  Šobrīd no MK noteikumu Nr. 1019 281.1 punkta izriet, ka gadījumos, kad, veicot pirmreizējo zemes kadastrālo uzmērīšanu, mērnieks konstatē robežu neatbilstību, mērnieks var veikt robežu neatbilstības novēršanu tikai tādā gadījumā, ja pierobežojošās zemes vienības īpašnieks ir ieradies uz robežu neatbilstības novēršanu – zemes kadastrālās uzmērīšanas darbiem apvidū. Savukārt, ja pierobežojošās zemes vienības īpašnieks neierodas uz zemes kadastrālās uzmērīšanas darbiem apvidū, mērnieks zemes kadastrālās uzmērīšanas darbus var turpināt tikai tad, kad zemes kadastrālās uzmērīšanas ierosinātājs saņēmis apstiprinājumu robežu neatbilstības novēršanai tiesvedības procesā, kas ir laikietilpīgs un finansiāli dārgs process.  Attiecīgā norma MK noteikumos Nr. 1019 tika iekļauta ar Ministru kabineta 2014. gada 4. februāra noteikumiem Nr. 77 "Grozījumi Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi"" (turpmāk – grozījumi MK noteikumos Nr. 1019) ar mērķi īpaši aizsargāt pierobežnieku īpašuma tiesības pirmreizējās zemes kadastrālās uzmērīšanas ietvaros. Tomēr pēc grozījumu MK noteikumos Nr. 1019 pieņemšanas tika konstatēta problēma, ka pierobežniekam, kura zemes vienības robežai konstatēta robežas neatbilstība, neierodoties uz robežu neatbilstības novēršanu, strīdu starp pierobežnieku un ierosinātāju nav iespējams konstatēt, līdz ar to, strīda neesamības dēļ, šādas situācijas Dienesta reģionālās nodaļas zemes robežu strīdu komisija izskatīt nevar. Pierobežnieka neierašanās iemesli var būt visdažādākie – piemēram, persona ir mirusi, atrodas ārvalstīs, komandējumā, ilgstoši slimo, iespējams, ka neierodas apzināti vai ļaunprātīgu nolūku dēļ. Tā rezultātā zemes kadastrālās uzmērīšanas ierosinātājam ir apgrūtināta iespēja īstenot savas tiesības – reģistrēt zemes vienību Kadastra informācijas sistēmā, nostiprināt savas īpašuma tiesības uz zemes vienību zemesgrāmatā un attiecīgi šīs īpašuma tiesības realizēt.  Tādējādi persona, kura savas īpašumtiesības vēlas reģistrēt pirmreizēji, atrodas nelabvēlīgākā situācijā kā persona, kura savas īpašumtiesības jau ir reģistrējusi, jo pirmreizējas zemes kadastrālās uzmērīšanas gadījumā, pierobežniekam neierodoties uz robežu neatbilstības novēršanu, ierosinātājam būtībā tiek liegts reģistrēt savas īpašumtiesības uz nenoteiktu laiku.  Ņemot vērā minēto, projektā paredzēts, ka arī pirmreizējā zemes kadastrālajā uzmērīšanā mērniekam ir iespēja atrisināt robežu neatbilstību pierobežnieka neierašanās gadījumā un pabeigt zemes kadastrālo uzmērīšanu. Projektā nosacījumi robežas neatbilstības novēršanai pirmreizējā zemes kadastrālajā uzmērīšanā noteikti analoģiski nosacījumiem par robežas neatbilstības novēršanu jebkurā citā gadījumā.  Projekts konceptuāli neietekmē regulējumu attiecībā pret īpašumu tiesību izmaiņām zemes kadastrālās uzmērīšanas ietvaros zemesgrāmatā ierakstītiem vai neierakstītiem īpašumiem, jo, veicot robežas neatbilstības novēršanu atkārtotā zemes kadastrālā uzmērīšanā, jau šobrīd tiek ietekmētas pierobežnieku (zemesgrāmatā ierakstītu vai neierakstītu īpašumu) īpašuma tiesības. Tomēr nav pamats uzskatīt, ka robežu neatbilstību novēršanas rezultātā īpašuma tiesības tiek būtiski mainītas, jo pamatā tiek novērstas tehniskas neprecizitātes, novēršot neatbilstības starp robežu, kas atrodas apvidū, un robežu, kas noteikta dokumentos.  Ievērojot to, ka Zemesgrāmatu likuma 3. pants paredz, ka katrs nekustamais īpašums ir ierakstāms zemesgrāmatā, tad projektā izraudzītais līdzeklis (dot iespēju mērniekam pirmreizējās zemes kadastrālās uzmērīšanas procesā, pierobežniekam neierodoties uz darbiem apvidū, robežu neatbilstību novērst bez pierobežnieka līdzdalības) ir piemērots leģitīmā mērķa (nodrošināt zemes kadastrālās uzmērīšanas ierosinātāja tiesības uzmērīt tam piederošo zemi un ierakstīt to zemesgrāmatā, negaidot pierobežnieka aktīvu rīcību) sasniegšanai.  Esošais regulējums, kas ierosinātājam paredz jautājumu risināt tiesvedības procesā vēl pirms īpašumtiesības ir koroborētas, nav efektīvs problēmsituācijas atrisināšanai, jo tas ir laikietilpīgs un finansiāli dārgs. Lai personai nepamatoti neierobežotu tiesības uz īpašumu, projekts paredz noteikt, ka mērnieks arī pirmreizējā zemes kadastrālajā uzmērīšanā, konstatējot robežu neatbilstību, var to novērst, arī pierobežniekam neierodoties uz zemes kadastrālās uzmērīšanas darbiem apvidū.  Piedāvātais risinājums realizējams, jo nepastāv citi līdzekļi, kas būtu tikpat iedarbīgi un, kurus izvēloties, problēmsituācijas mērniecības procesā varētu novērst taisnīgāk attiecībā pret abām personām. Izvērtējot situāciju, secināms, ka pirmreizējās zemes kadastrālās uzmērīšanas procesā, pierobežniekam neierodoties uz darbiem apvidū, robežu neatbilstību saskaņā ar šobrīd spēkā esošo regulējumu atrisināt var tikai tiesa. Atšķirībā no šobrīd spēkā esošā regulējuma, piedāvātais risinājums ļaus pirmreizējā zemes kadastrālās uzmērīšanas procesā robežu neatbilstību novērst bez tiesvedības ierosināšanas pirms īpašumtiesību reģistrēšanas zemesgrāmatā un darbu apturēšanas uz nenoteiktu laiku, vienlaicīgi nodrošinot arī ierosinātāja īpašumtiesību reģistrēšanu zemesgrāmatā. Ņemot to vērā, ierosinātāja ierobežojums pirmreizējā zemes kadastrālajā uzmērīšanas procesā nav nepieciešams. Nodrošinot ierosinātāja tiesības reģistrēt savas īpašumtiesības zemesgrāmatā, neapturot mērniecības darbus uz nenoteiktu laiku, tiks sasniegts taisnīgs situācijas risinājums.  Savukārt pierobežniekam, kura zemes vienībai konstatēta robežas neatbilstība, ir visas iespējas ierasties uz zemes kadastrālās uzmērīšanas darbiem apvidū un tālākajā procesā aizsargāt savas īpašuma tiesības. Ja pierobežnieks izvēlas neierasties, bet vēlāk viņam rodas pretenzijas pret robežas novietojumu apvidū vai dokumentos, tad viņam ir tiesības ierosināt zemes kadastrālo uzmērīšanu, kuras ietvaros ir iespēja labot iepriekšējā uzmērīšanā pieļautās kļūdas jeb robežu neatbilstības. Iespējai labot robežas neatbilstību nav noilguma. Līdz ar to pierobežniekam arī pēc projekta pieņemšanas un spēkā stāšanās pastāvēs efektīvs līdzeklis, kā īstenot savas tiesības. Turpretim personai, kura ierosina pirmreizējo zemes kadastrālo uzmērīšanu, šobrīd nepastāv efektīvi līdzekļi, kā, pierobežnieka neierašanās gadījumā, īstenot savas īpašuma tiesības.  Ņemot vērā minēto, nepamatoti ir arī noteikt atšķirīgu regulējumu gadījumiem, ja uzmērāmai zemes vienībai robeža jau ir noteikta, no gadījumiem, kad zemes vienībā notiek pirmreizēja zemes kadastrālā uzmērīšana.  Attiecīgi projektā noteikts, ka mērnieks arī pirmreizējā zemes kadastrālajā uzmērīšanā var novērst robežu neatbilstību gadījumos, ja pierobežnieks neierodas uz mērniecības darbiem apvidū vai nepastāv strīds par robežas novietojumu. Līdz ar to projektā noteikts, ka mērnieks turpina darbus, ja persona neierodas uz zemes kadastrālās uzmērīšanas darbiem apvidū, tai skaitā robežu neatbilstības novēršanu arī pirmreizējā zemes kadastrālajā uzmērīšanā.  9) Tiesiskā pamatojuma dokumenti pirmreizējā mērniecībā  Saskaņā ar likuma "Par nekustamā īpašuma ierakstīšanu zemesgrāmatās" 4. pantu tiesnesis nekustamā īpašuma ierakstīšanai nepieciešamo zemes robežu plānu un informāciju par ēkas (būves) kadastrālo uzmērīšanu vai ēkas (būves) reģistrāciju Kadastra informācijas sistēmā, ja normatīvie akti kadastra jomā neparedz veikt ēkas (būves) kadastrālo uzmērīšanu, iegūst Kadastra informācijas sistēmā. Ieskatīšanās Kadastra informācijas sistēmā pielīdzināma attiecīgo ziņu iegūšanai no dokumenta papīra formā.  Atbilstoši likuma "Par nekustamā īpašuma ierakstīšanu zemesgrāmatās" 8. pantam valsts un pašvaldību zeme ierakstāma zemesgrāmatā uz valsts vai attiecīgās pašvaldības vārda, pamatojoties uz dokumentiem, kas norādīti likumā "Par valsts un pašvaldību zemes īpašuma tiesībām un to nostiprināšanu zemesgrāmatās".  No likuma "Par valsts un pašvaldību zemes īpašuma tiesībām un to nostiprināšanu zemesgrāmatās" 10.1 panta otrās daļas un 10.2 panta otrās daļas otrā teikuma, kurā noteikts, ka tad, ja zemes gabals nav kadastrāli uzmērīts, tā platību apliecina informācija no Kadastra informācijas sistēmas par zemes gabala platību un izvietojumu apvidū, izriet, ka valstij un pašvaldībai piekritīgu vai piederīgu zemes vienību, uz kuras atrodas publiskās lietošanas transporta infrastruktūras objekti (ielas un ceļi, dzelzceļa zemes nodalījuma josla, ceļu zemes nodalījuma josla, ielu sarkanās līnijas un citi normatīvajos aktos noteiktie autoceļu un dzelzceļa publiskās lietošanas infrastruktūras objekti) vai valsts robežas josla, var ierakstīt zemesgrāmatā, neveicot pirmreizējo zemes kadastrālo uzmērīšanu.  Likuma "Par valsts un pašvaldību zemes īpašuma tiesībām un to nostiprināšanu zemesgrāmatās" 16. panta 1.1 daļā noteikts, ka zemi, kura zemesgrāmatā ierakstīta uz valsts vai pašvaldības vārda, nepievienojot uzziņai zemes robežu plānu, nedrīkst atsavināt līdz brīdim, kad ir veikta zemes kadastrālā uzmērīšana, izņemot gadījumus, kad valsts nodod zemes gabalu bez atlīdzības pašvaldībai vai iegulda kapitālsabiedrībā vai pašvaldība nodod zemes gabalu bez atlīdzības valstij vai iegulda kapitālsabiedrībā.  No minētajām likuma "Par valsts un pašvaldību zemes īpašuma tiesībām un to nostiprināšanu zemesgrāmatās" normām izriet, ka pirmreizēji var nākties uzmērīt arī zemesgrāmatā ierakstītu zemes vienību, tai skaitā, veicot zemes vienības, kas zemesgrāmatā ierakstīta uz valsts vai pašvaldības vārda, nepievienojot uzziņai zemes robežu plānu, sadalīšanu, apvienošanu vai robežu pārkārtošanu.  No Zemes ierīcības likuma 5. panta 1. punkta, 8. panta trešās daļas 2. punkta un pārejas noteikumu 1. punkta izriet, ka zemesgrāmatā ierakstītās zemes vienības sadalīšanai vai robežu pārkārtošanai izstrādājams zemes ierīcības projekts, attiecīgi zemesgrāmatā neierakstītas zemes vienības sadalīšanai vai robežu pārkārtošanai – pieņemams vietējās pašvaldības lēmums, savukārt zemes vienību apvienošanai – pieņemams vietējās pašvaldības lēmums neatkarīgi no tā, ir vai nav zemes vienība ierakstīta zemesgrāmatā.  MK noteikumu Nr. 1019 normās zemes kadastrālās uzmērīšanas tiesiskā pamatojuma dokumenti uzskaitīti atkarībā no tā vai tiek veikta zemes vienības pirmreizējā uzmērīšana, piemēram, 283. punkts un 284. punkts, vai atkārtota, piemēram, 19. punkts.  No MK noteikumu Nr. 1019 283. punkta izriet, ka pirmreizējo zemes kadastrālo uzmērīšanu tad, ja tās ierosinātājs ir vietējā pašvaldība, mērnieks veic, pamatojoties uz vietējās pašvaldības lēmumu (oriģinālu vai tā atvasinājumu) par zemes piekritību vai piederību vietējai pašvaldībai un grafisko pielikumu vai iesniegumu, līguma vai līgumam pievienotās tehniskās specifikācijas (darba uzdevuma) oriģinālu vai atvasinājumu par konkrētām veicamajām zemes kadastrālās uzmērīšanas darbībām. Attiecīgi no MK noteikumu Nr. 1019 284. punkta izriet, ka tad, ja zemes kadastrālās uzmērīšanas ierosinātājs ir valsts, tad pirmreizējo zemes kadastrālo uzmērīšanu mērnieks veic, pamatojoties uz kompetentās institūcijas iesniegumu, līguma vai līgumam pievienotās tehniskās specifikācijas (darba uzdevuma) oriģinālu vai atvasinājumu par konkrētām veicamajām zemes kadastrālās uzmērīšanas darbībām.  Tā kā MK noteikumi Nr. 1019 neparedz zemes kadastrālās uzmērīšanas tiesiskā pamatojuma dokumentu uzskaiti tādu zemes vienību pirmreizējai kadastrālajai uzmērīšanai, kas ierakstītas zemesgrāmatā uz valsts vai pašvaldības vārda, nepievienojot uzziņai zemes robežu plānu, tad skaidrības nodrošināšanai projekts paredz papildināt MK noteikumus Nr. 1019 ar Zemes ierīcības likumā noteiktajiem pirmreizējās zemes kadastrālās uzmērīšanas tiesiskās pamatojuma dokumentiem.  Atsevišķos gadījumos, veicot pirmreizējo zemes kadastrālo uzmērīšanu, tiek konstatēti gadījumi, ka tiesiskā pamatojuma dokuments (kompetentās institūcijas lēmums par zemes piešķiršanu lietošanā vai par īpašuma tiesību atjaunošanu (atzīšanu) vai tiesas nolēmuma noraksts) ir nepilnīgs – tam iztrūkst grafiskā pielikuma.  Rīcība situācijai, ja tiesiskā pamatojuma dokuments ir nepilnīgs un zemes kadastrālā uzmērīšana veicama par valsts budžeta līdzekļiem, noteikta Ministru kabineta 2012. gada 17. janvāra noteikumu Nr. 60 "Kārtība kādā veic zemes kadastrālo uzmērīšanu par valsts budžeta līdzekļiem" 40. punktā. Iestājoties attiecīgajai situācijai, tajā noteikts Dienestam sagatavot lietošanā piešķirtās zemes robežu shēmu un nosūtīt to vietējai pašvaldībai zemes vienības novietojuma un piešķirtās platības saskaņošanai.  Lai Dienests sagatavotu šo zemes robežu shēmu, tam vispirms jāpārliecinās, ka attiecīgās institūcijas lēmumam nav grafiskā pielikuma. Taču zemes reformas ietvaros jāņem vērā tas, ka zemes reformas sākuma posmā tika sagatavoti pagasta teritoriju aptveroši zemes ierīcības projekti un lēmumi par zemes piešķiršanu pastāvīgā lietošanā vai īpašuma tiesību atjaunošanu tika pieņemti saskaņā ar šo pašvaldības 90 – to gadu sākumā apstiprināto pagasta teritorijas zemes ierīcības projektu (turpmāk – zemes ierīcības pirmsprojekts). Līdz ar minēto kā viens no lēmumiem par zemes piešķiršanu pastāvīgā lietošanā var tikt uzskatīts izkopējums no zemes ierīcības pirmsprojektā attēlotās zemes vienības izvietojuma un robežu konfigurācijas.  Turpinoties zemes reformai, zemes ierīcības pirmsprojektā attēloto zemes vienību robežas nereti tikušas mainītas dažādu objektīvu un subjektīvu iemeslu dēļ. Lai veiktās izmaiņas atspoguļotu vienā dokumentā, 90 – to gadu beigās Dienests izveidoja un pašvaldība apstiprināja attiecīgā pagasta zemes pārskata plānu. Līdz ar to kā nākošais lēmuma par zemes piešķiršanu pastāvīgā lietošanā vai īpašuma tiesību atjaunošanu grafiskais pielikums var tikt uzskatīts izkopējums no pašvaldības apstiprinātā zemes pārskata plānā attēlotās zemes vienības izvietojuma un robežu konfigurācijas.  Ievērojot to, ka visu lietošanā piešķirto zemes vienību robežas ir attēlojamas Kadastra informācijas sistēmas telpiskajos datos (turpmāk – kadastra karte), tad, lai pārliecinātos, kāds dokuments būtu uzskatāms par lēmuma par zemes piešķiršanu pastāvīgā lietošanā vai īpašuma tiesību atjaunošanu grafisko pielikumu, jāpārliecinās par šajos dokumentos attēloto zemes vienību robežu un konfigurācijas atbilstību kadastra kartei. Ja tās sakrīt – attiecīgais dokuments (zemes ierīcības pirmsprojekts vai zemes pārskata plāns) uzskatāms par lēmuma par zemes piešķiršanu pastāvīgā lietošanā vai īpašuma tiesību atjaunošanas (atzīšanas) lēmuma grafisko pielikumu, līdz ar to izmantojams kā pirmreizējās zemes kadastrālās uzmērīšanas tiesiskais dokuments.  Ja zemes ierīcības pirmsprojektā vai zemes pārskata plānā attēloto zemes vienību robeža un konfigurācija neatbilst kadastra kartei, gatavojama kadastra kartes datiem atbilstoša zemes vienības robežu shēma. Projektā paredzēts, ka kadastra kartei atbilstošu zemes vienības robežu shēmu, analoģiski kā tas noteikts Ministru kabineta noteikumos, kas regulē par valsts budžeta līdzekļiem veicamo zemes kadastrālās uzmērīšanas jomu, sagatavo Dienesta teritoriālā struktūrvienība, pirms tam pārliecinoties, ka attiecīgās institūcijas lēmumam nav pievienots grafiskais pielikums. Lai nodrošinātu operatīvu zemes vienības robežu shēmas sagatavošanu, projekts paredz, ka to Dienestam sagatavot var pieprasīt gan mērnieks pats, gan zemes kadastrālās uzmērīšanas ierosinātājs. Ievērojot to, ka vispārējā zemes kadastrālā uzmērīšana tiek veikta tikai un vienīgi atbilstoši ierosinātāja pieprasījumam, tad atšķirībā no Ministru kabineta noteikumiem, kas regulē par valsts budžeta līdzekļiem veicamo zemes kadastrālās uzmērīšanas jomu, vispārējā kārtībā veicamajā zemes kadastrālajā uzmērīšanā netiek noteikta prasība saskaņot Dienesta teritoriālās struktūrvienības sagatavoto zemes robežu shēmu ar vietējo pašvaldību, neradot tai papildu administratīvo slogu.  Ņemot vērā to, ka tiesvedības procesi par piešķirtās vai arī nepiešķirtās zemes robežām saistāmi ar zemes reformas laikā vietējās pašvaldības kompetencē noteikto zemes pieprasījuma izskatīšanu un attiecīgo lēmumu pieņemšanu, tad, kad tiesas nolēmumam, pamatojoties uz kuru būtu veicama pirmreizējā zemes kadastrālā uzmērīšana, nav pievienots grafiskais pielikums, projekts paredz analoģisku risinājumu kā tas noteikts Ministru kabineta 2012. gada 17. janvāra noteikumu Nr. 60 "Kārtība kādā veic zemes kadastrālo uzmērīšanu par valsts budžeta līdzekļiem" 38. punktā, tas ir, noteikt zemes vienības robežu shēmu sagatavot vietējai pašvaldībai un saskaņot to ar zemes lietotāju.  Likuma "Par zemes reformas pabeigšanu lauku apvidos" 2. panta sestajā daļā noteikts, ka Dienesta teritoriālā struktūrvienība tiesīga pieņemt lēmumu par zemes piešķiršanu īpašumā par samaksu vai zemes īpašuma tiesību atjaunošanu gadījumos, kad kompetentā institūcija normatīvo aktu zemes reformas jomā noteiktajā kārtībā nav pieņēmusi lēmumu par zemes piešķiršanu pastāvīgā lietošanā fiziskai personai, kuras faktiskajā lietošanā atrodas zeme. Vienlaikus noteikti dokumenti un kritēriji, kuriem izpildoties Dienesta teritoriālā struktūrvienība lēmumu var pieņemt. Taču, pieņemot šāda veida lēmumu, saskaņā ar likuma "Par zemes privatizāciju lauku apvidos" 22. pantu, tam būs pievienojams zemes robežu plāns. Līdz ar to projekts paredz (projektā paredzētais MK noteikumu Nr. 1019 284.2 punkts), ka šajā gadījumā mērniekam pirmreizējās mērniecības darbu uzsākšanai izmantojams likuma "Par zemes reformas pabeigšanu lauku apvidos" 2. panta sestajā daļā noteiktais dokuments – vietējās pašvaldības izsniegta izziņa, kurā norādīts, ka fiziskā persona maksā nekustamā īpašuma nodokli par tās faktiskajā lietošanā esošo zemi lauku apvidos un ka par šo zemi nepastāv strīds, un kurai pievienots faktiskajā lietošanā esošās zemes vienības grafiskais pielikums ar norādītu kadastra apzīmējumu.  Atbilstoši MK noteikumu Nr. 263 77. punktam, ja Dienesta teritoriālās struktūrvienības zemes robežu strīdu komisija ir uzsākusi zemes robežu strīda izskatīšanu pēc būtības, Kadastra informācijas sistēmā visām strīdā iesaistītajām zemes vienībām reģistrē zemes robežu strīda atzīmi. Atbilstoši minēto noteikumu 78. punktam, ja Kadastra informācijas sistēmā reģistrēta zemes robežu strīda atzīme, Dienesta teritoriālā struktūrvienība aktualizē kadastra datus Kadastra informācijas sistēmā no zemes kadastrālās uzmērīšanas dokumentiem tikai tajā gadījumā, ja zemes kadastrālā uzmērīšana veikta atbilstoši zemes robežu strīda galīgajam noregulējumam. Ministru kabineta 2008. gada 7. jūlija noteikumu Nr. 522 "Zemes robežu strīdu komisijas darbības kārtība" 42. punktā noteikts, kādos gadījumos zemes robežu strīda atzīmi Kadastra informācijas sistēmā noņem, piemēram, pamatojoties uz spēkā stājušos zemes robežu strīda komisijas lēmumu vai Dienesta ģenerāldirektora lēmumu, arī pamatojoties uz tiesas nolēmumu par strīda atrisināšanu. No minētajām normām izriet, ka, piemēram, spēkā stājies zemes robežu strīda komisijas lēmums ir dokuments, kas dod tiesības mērniekam turpināt zemes kadastrālās uzmērīšanas darbus, bet nav uzskatāms par zemes vienības robežas noteikšanas tiesiskā pamatojuma dokumentu. Vienlaikus – zemes robežu strīda komisija ar lēmumu nenosaka zemes vienību robežas novietojumu, līdz ar to – minētais lēmums nav uzskatāms par zemes vienības robežas noteikšanas tiesiskā pamatojuma dokumentu un attiecīgi – nav norādāms zemes robežu plāna titullapā. Projektā precizēta mērnieka rīcība zemes kadastrālās uzmērīšanas darbu turpināšanai pēc zemes robežu strīda galīgā noregulējuma, tas ir, pēc tam, kad par zemes robežu strīdu stājies spēkā Dienesta teritoriālās struktūrvienības zemes robežu strīdu komisijas lēmums, Dienesta ģenerāldirektora lēmums vai tiesas nolēmums. Tas var būt arī tiesas nolēmums par strīda atrisināšanu vai civiltiesiskā kārtībā panākta strīdā iesaistīto personu vienošanās par robežas novietojumu.  10) Robežlīnija  MK noteikumos Nr. 1019 ir ietverti vairāki termini, kas raksturo zemes vienību, bet bez papildu skaidrojuma viennozīmīgi nav izprotami. MK noteikumos Nr. 1019 lietoti šādi termini – robeža, robežposms, robežlīnija. MK noteikumu Nr. 1019 2. punktā robeža tiek skaidrota kā apvidū noteikta vai kartogrāfiskajā materiālā attēlota līnija, kas atdala vienu zemes vienību no otras, robežposms – kā apvidū noteikta vai kartogrāfiskajā materiālā attēlota līnija starp diviem robežpunktiem, savukārt robežlīnija – kā zemes ierīcības projektā, detālplānojumā vai citā zemes vienības robežas projektēšanas dokumentā attēlota projektēta līnija. Vienlaikus – MK noteikumu Nr. 1019 17.3 punktā, kurā noteikta īpaša kārtība zemes kadastrālās uzmērīšanas darbu veikšanai pie Latvijas Republikas robežas vai valsts robežas joslas, valsts robežas apzīmēšanai tiek lietots definētais termins robežjosla, kas neatbilst Latvijas Republikas valsts robežas likuma 1. pantā noteiktajam Latvijas Republikas valsts robežas terminam – nepārtraukta un noslēgta līnija un ar šo līniju sakrītoša vertikāla virsma, kas Latvijas Republikas sauszemes un ūdeņu teritoriju, zemes dzīles un gaisa telpu norobežo no kaimiņvalstīm un no Latvijas Republikas ekskluzīvās ekonomiskās zonas Baltijas jūrā. Tātad tā nav projektēta līnija kādos no projektēšanas dokumentiem.  Novērots arī, ka mērnieku sagatavotajos dokumentos minētie termini bieži tiek lietoti neatbilstoši, kas savukārt rada dokumenta satura neviennozīmīgu izpratni.  Termina "robežlīnija" lietojums MK noteikumos Nr. 1019 rada pārprotamu situāciju, ņemot vērā, ka bez tā tiek lietots arī termins "līnija" un "taisne". Tāpēc projekts visā tekstā paredz "robežlīnijas" vietā turpmāk lietot – "projektēta robeža", kas burtiski atbilst tās jēgai – zemes ierīcības projektā, detālplānojumā vai citā zemes vienības robežas projektēšanas dokumentā attēlota projektēta līnija. Tāpat projekts saistībā ar valsts robežas terminoloģiju paredz grozīt MK noteikumu Nr. 1019 17.3 punktu, aizstājot vārdu "robežlīnija" ar vārdu "robeža".  11) Inženierkomunikācija  Visā tekstā termins "inženierkomunikācija" aizstājams ar terminu "inženiertīkls", lai neradītu pretrunas ar citos normatīvos aktos lietoto terminoloģiju. Piemēram, Būvniecības likuma visā tekstā tiek lietots tikai termins "inženiertīkli". Ministru kabineta 2014. gada 19. augusta noteikumu Nr. 500 "Vispārīgie būvnoteikumi" 2.16. apakšpunktā tiek sniegts termina "inženiertīkls" skaidrojums (būvju kopums, kas sastāv no cauruļvadiem, kabeļiem, vadiem, aprīkojuma, iekārtām un ierīcēm un paredzēts elektroenerģijas, siltumenerģijas, gāzes, elektronisko sakaru, ūdens un citu resursu ražošanai, pārvadei (transportam), uzglabāšanai vai sadalei, kā arī inženiertīklu pievadiem un iekšējiem inženiertīkliem). Līdz ar to saprotams, ka vēsturiski normatīvajos aktos un arī MK noteikumos Nr. 1019 lietotā terminoloģija ir precizējama atbilstoši spēkā esošajiem normatīvajiem aktiem būvniecības jomā. Ņemot vērā minēto, projekts paredz turpmāk termina "inženierkomunikācija" vietā lietot terminu "inženiertīkls".  12) Mērījumu abrisa datne  MK noteikumu Nr. 1019 2.12. apakšpunktā sniegts mērījumu abrisa datnes skaidrojums – tā ir digitālā veidā vektordatu formātā sagatavota datne, kas satur informāciju par kadastrālās uzmērīšanas laikā apvidū veiktiem mērījumiem un robežpunktu piesaistēm līdz pastāvīgiem situācijas elementiem. Taču vienlaikus saprotams, ka dokuments, kas satur minēto informāciju ir "mērījumu abriss", savukārt vārds "datne" tikai norāda tās formātu. Akadēmiskajā terminu datubāzē pieejamā informācija liecina, ka datne jeb fails ([angļu](https://lv.wikipedia.org/wiki/Ang%C4%BCu_valoda): file) ir datu kopa, kas glabājas datu nesējā un ko datu glabāšanā, pārsūtīšanā vai apstrādē uzskata par vienotu veselumu (avots: http://termini.lza.lv/term.php?term=datne&list=datne&lang=LV). Ņemot vērā minēto, projekts paredz labot minētā dokumenta nosaukumu visā tekstā uz "mērījumu abriss" un, tāpat kā iepriekš, sagatavot to kā elektronisku dokumentu.  13) Atzinums par robežu neatbilstību  MK noteikumu Nr. 1019 90. un 91. punktā norādīts, ka viens no dokumentiem, kas sagatavojams robežu neatbilstības novēršanā, ir atzinums par robežu neatbilstību, kā arī norādīts, kāds ir tā saturs. Savukārt, neatbilstoši minētajam, šo noteikumu 9. pielikuma 1.8.1. apakšpunktā un 14. pielikuma 1.4. apakšpunktā minētais dokuments nosaukts par atzinumu par konstatēto robežu neatbilstību – ietverts lieks vārds "konstatēto". Līdz ar to projekts visā tekstā paredz lietot dokumenta nosaukumu "atzinums par robežu neatbilstību", svītrojot vārdu "konstatēto" tā nosaukumā.  Atzinums par robežas neatbilstību kalpo par robežas noteikšanas tiesiskā pamatojuma dokumentu, jo pamato un sniedz pilnu informāciju par robežas izmaiņu un tās cēloņiem kādā no robežas posmiem. Līdztekus pārējiem MK noteikumos Nr. 1019 minētajiem robežas noteikšanas tiesiskā pamatojuma dokumentiem, atzinums par robežas neatbilstības dokumentiem norādāms zemes robežu plāna titullapā zemes vienībai, kuras plāns tika atzīts par kļūdainu. Projektā papildus jau noteiktajiem tiesiskā pamatojuma dokumentiem noteikti gadījumi, kad atzinums par robežas neatbilstību norādāms zemes robežu plāna titullapā (projektā paredzētais MK noteikumu Nr. 1019 194.1 punkts). Piemēram, vietējās pašvaldības lēmumam par zemes ierīcības projekta apstiprināšanu papildus atzinums par robežas neatbilstību būtu norādāms sadales rezultātā izveidotai tai jaunajai zemes vienībai, kuras robežposmā kādā iepriekšējā mērniecībā vai zemes ierīcības realizācijas procesā ir konstatēta robežu neatbilstība un par kļūdainu atzīta uzmērāmā zemes vienība jeb precīzāk – sadalāmā. Un otrs gadījums – ja, uzmērot ierādītu vai instrumentāli uzmērītu zemes vienību, tiek konstatēta robežu neatbilstība, tad plāna titullapā norādāms iepriekšējais plāns un tā datums un papildus – atzinums par robežas neatbilstību. Šis princips piemērojams arī gadījumos, ja uzmērāmai zemes vienībai jau ir iepriekš konstatēta robežas neatbilstība kādā no robežposmiem, un tā apvidū jau ir novērsta, bet nepieciešams kļūdas labošanas ietvaros izgatavot vairs tikai robežu neatbilstības risinājumam atbilstošu plānu, piemērojot zemes vienības vienkāršoto uzmērīšanu.  14) Par gramatisku kļūdu labošanu un normu vienādošanu  Vairākos MK noteikumu Nr. 1019 pielikumos ietvertie nosacījumi vai regulējums neatbilst MK noteikumu Nr. 1019 punktos ietvertajam saturam. Piemēram, 6. pielikuma 1.11. apakšpunktā norādīts, ka robežas apsekošanas akta sadaļā "Iebildumi par robežas atrašanās vietu apvidū" ierosinātājs vai pierobežnieks norāda iebildumus. Savukārt MK noteikumu Nr. 1019 69. punktā norādīts, ka mērnieks aktā fiksē pierobežnieka vai ierosinātāja iebildumus. Projekts paredz precizēt pielikumā norādīto un, salāgojot ar noteikumu tekstu, nosaka, ka mērnieks ir tā persona, kas pieraksta izteiktos iebildumus par robežas novietojumu apvidū, savukārt iebildumu cēlājs zem norādīta iebilduma – parakstās. Vienlaikus robežas apsekošanas akta paraugā attēlota vieta, kur iebilduma cēlājam būtu jāparakstās, lai viennozīmīgi būtu saprotams, ka iebildumu cēlāja parakstam jābūt tieši aiz mērnieka fiksētajiem iebildumiem. Identiskus labojumus un papildinājumus projekts paredz arī robežas atjaunošanas aktā (grozījumi MK noteikumu Nr. 1019 7. pielikumā), robežas noteikšanas aktā (grozījumi MK noteikumu Nr. 1019 10. pielikumā).  15) Par robežas aprakstu un iebildumiem aktos  Lai atvieglotu pa situācijas elementiem noteiktas robežas attēlojumu un tās apraksta veidošanu, projekts paredz, ka robežas noteikšanas aktā (grozījumi MK noteikumu Nr. 1019 10. pielikumā) robežu shēmā ir pietiekoši attēlot pa situācijas elementu noteiktās robežas vismaz pirmo un beidzamo robežpunktu, tātad – nav obligāti attēlot visus nenostiprinātos robežpunktus situācijas elementā (piemēram, ja robeža noteikta pa grāvja, strauta, upītes vidus līniju), jo tas lieki sabiezina un saraibina shēmā ietveramo informāciju par robežas raksturu un padara to vizuāli nelasāmu. Vienlaikus – visu nenostiprināto robežpunktu attēlojuma neesamības dēļ akts nezaudē informācijas apjomu par robežu un tās nosacījumu. Līdzīgu precizējumu projekts paredz arī zemes robežu plāna grafiskā attēlojuma pusē (grozījumi MK noteikumu Nr. 1019 14. pielikumā). Tāpat visu apvidū sagatavojamo aktu (robežas apsekošanas akts, robežas atjaunošanas akts, robežas noteikšanas akts) paraugos iebildumu sadaļa papildināta ar vietu, kur būtu norādāms iebildumu cēlāja vārds, uzvārds, paraksts un parakstīšanas datums, lai paraugā attēlotais atbilstu attiecīgā pielikuma tekstā norādītajam. Vienlaikus – aktu noformējumam nav noteikts regulējums projektā, tāpēc mērniekam ir iespēja aktus noformēt, gan ņemot vērā iespējamo akta izskatu, tādu, kā tas attēlots paraugos, gan arī brīvi izveidot un lietot sev ērtu akta noformējumu (saglabājot projektā noteikto akta saturu).  16) Par zemes vienības robežpunktu koordinātu sarakstu  MK noteikumu Nr. 1019 atsevišķās normās ir kļūdainas norādes uz informāciju par zemes vienības robežpunktu koordinātām zemes robežu plānā, bet vienlaikus satur arī regulējumu par to, ka zemes vienības robežpunktu koordinātu saraksts sagatavojams kā atsevišķs dokuments un zemes robežu plānā tas nav iekļaujams.  MK noteikumos Nr. 1019 ne visur ir ņemts vērā regulējums par to, ka zemes robežu plānā kopš MK noteikumu Nr. 1019 spēkā stāšanās nav jābūt zemes vienības robežpunktu koordinātu sarakstam, kas rada pretrunīgu izpratni par tā atrašanās vietu mērnieka sagatavotajos dokumentos.  Projektā ir precizētas normas (grozījumi MK noteikumu Nr. 1019 50.1. apakšpunktā un 169. punktā) attiecībā uz zemes vienības robežpunktu koordinātu saraksta atrašanās vietu dokumentos, ņemot vērā, ka zemes vienības robežpunktu koordinātu saraksts nav zemes robežu plāna sastāvdaļa, bet gan atsevišķs dokuments.  17) Par zemes vienības daļu  MK noteikumu Nr. 1019 222. punkts paredz, ka zemes vienības daļas robežu nosaka atbilstoši ierosinātāja iesniegtai zemes robežu plāna kopijai ar tajā attēlotām zemes vienības daļas robežām. Kā izņēmums noteikts valstij un pašvaldībām – to zemes vienību daļas robežas var attēlot arī citā kartogrāfiskā materiālā. Tādējādi noteikti atšķirīgi dokumenti fiziskām un juridiskām personām, kādi būtu izmantojami zemes vienības daļas robežas noteikšanai. Savukārt MK noteikumu Nr. 263 23. punkts neparedz atšķirīgu dokumentu iesniegšanu (atkarībā no ierosinātāja), lai Kadastra informācijas sistēmā reģistrētu zemes vienības daļu. Ņemot vērā minēto, projektā precizēts MK noteikumu Nr. 1019 222. punkts, zemes vienības daļas robežas noteikšanai visos gadījumos paredzot vienādu dokumentu iesniegšanu mērniekam, tas ir – robeža nosakāma atbilstoši zemes robežu plānā vai citā kartogrāfiskā materiālā attēlotām zemes vienības daļas robežām, papildus nosakot, ka, izmantojot citu kartogrāfisko materiālu, tajā jābūt attēlotām arī zemes vienības robežām. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Dienests). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas fiziskās un juridiskās personas, kuras ir nekustamā īpašuma (zemes) īpašnieki vai, ja tāda nav, – tiesiskie valdītāji, vai, ja tāda nav, – lietotāji. Saskaņā ar Kadastra informācijas sistēmā reģistrētajiem datiem valstī ir vairāk kā 800 000 nekustamā īpašuma īpašnieki, tiesiskie valdītāji vai lietotāji. Tāpat mērķgrupa ir arī atbilstoši publiski pieejamās sertificēšanas institūciju tīmekļu vietnēs pieejamai informācijai 274 mērnieki, kuriem ir spēkā esošs sertifikāts zemes kadastrālajā uzmērīšanā (dati skatīti 2020. gada 23. oktobrī). |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertais regulējums, kas aprakstīts šīs anotācijas I sadaļas 2. punktā, radīs šādu ietekmi:  – Par oficiālo elektronisko adresi  Turpmāk gadījumos, kad mērniekam būs nepieciešams uzaicināt valsts iestādi kā ierosinātāju vai pierobežnieku uz zemes kadastrālās uzmērīšanas darbiem, mērnieks uzaicinājumu varēs nosūtīt personai arī elektroniski uz oficiālo elektronisko adresi, kas mērniekam radīs ietaupījumu uz pasta sūtījuma sagatavošanas un nosūtīšanas izmaksām.  – Robežu neatbilstības novēršana  Aizlieguma atcelšana turpināt mērniecības darbus, ja konstatēta robežu neatbilstība, bet kāds no iesaistītajiem pierobežniekiem neierodas uz darbiem apvidū, atvieglos uzmērīšanas procesa pabeigšanu, kā rezultātā iegūs gan mērnieks, kas varēs pabeigt uzmērīšanu un saņemt par to samaksu, gan arī zemes īpašnieks, kam neradīsies nelietderīgi izdevumi, piemēram, par tiesas procesu, ja ierosinātājs vērstos tiesā ar prasību par robežas noteikšanu. Precīzu izmaksu ieguvums nav aprēķināms.  – Par kamerālo pārzīmēšanu  Atceļot ierobežojumus un nosacījumus gadījumos, kad var tikt veikta kamerālā pārzīmēšana, zemes kadastrālās uzmērīšanas ierosinātājam būtiski ietaupīsies finanšu resursi, kas rastos, ja būtu jāveic pilnā zemes kadastrālā uzmērīšana. Precīzs izmaksu ieguvums nav aprēķināms. |
| 3. | Administratīvo izmaksu monetārs novērtējums | Zemes kadastrālās uzmērīšanas ierosinātājiem jeb zemes īpašniekiem zemes vienības vienkāršotās uzmērīšanas un kamerālās pārzīmēšanas ierobežojumu atcelšanas rezultātā, kā arī procesa vienkāršošanas robežu neatbilstības gadījumos rezultātā, administratīvās izmaksas samazināsies, atsevišķos gadījumos pat būtiski, bet precīzu ietekmi nav iespējams aprēķināt.  Mērniekiem iespēja nosūtīt uzaicinājumus uz oficiālo elektronisko adresi radīs izmaksu ietaupījumu, kas varētu sasniegt **22,0 tūkst. *euro***gadā:  Vidēji gadā papīra veidā tiek sagatavotas 13 200 uzaicinājuma vēstules.  Vienas vēstules pasta sūtījuma izmaksas: 1,00 *euro*.  Vienas vēstules izdrukas izmaksas: 0,12 *euro.*  Pieņemot, ka vienā reizē nosūta 6 vēstules, pasts tiek apmeklēts 2200 reizes (13 200: 6 reizes).  Ceļā pavadītais laiks līdz pasta nodaļai: 0,5 h.  Vidējā cilvēkstundas darba likme Latvijā 2020. gada deviņos mēnešos – 8,57 *euro*.  Administratīvās izmaksas = (13 200 vēstules x 1,00 *euro*/izmaksas) + (13 200 vēstules x 0,12 *euro*/izdruka) + (2200 pasta apmeklējumi x 0,5 h x 8,57 *euro*/h) = **24 211 *euro***.  Savukārt atteikšanās no akta par konstatēto robežu neatbilstību mērniekiem administratīvo slogu samazinās par **5264 *euro***:  Vidēji gadā tiek sagatavoti un iesniegti Dienestā aptuveni 700 akti par konstatēto robežu neatbilstību.  Laiks akta sagatavošanai: 1 h.  Vidējā cilvēkstundas darba likme Latvijā 2020. gada deviņos mēnešos – 8,57 *euro*.  Administratīvās izmaksas: 700 akti x 1 h x 8,57 *euro*/h = **5999 *euro***. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība par projekta izstrādi tika informēta šīs sadaļas 2. punktā minētās informācijas publicēšanas ietvaros. |
| 2. | Sabiedrības līdzdalība projekta izstrādē | Informācija par sākotnēji izstrādāto Ministru kabineta noteikumu projektu "Zemes kadastrālās uzmērīšanas noteikumi" un sabiedrības līdzdalības aktivitātēm 2019. gada 20. novembrī tika ievietota Dienesta tīmekļvietnē (https://www.vzd.gov.lv), Tieslietu ministrijas tīmekļvietnē (https://www.tm.gov.lv) un Valsts kancelejas tīmekļvietnē (https://www.mk.gov.lv/content/ministru-kabineta-diskusiju-dokumenti).  Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktu sabiedrības pārstāvji bija aicināti līdzdarboties, rakstiski sniedzot viedokli par sākotnēji izstrādāto Ministru kabineta noteikumu projektu "Zemes kadastrālās uzmērīšanas noteikumi" tā izstrādes stadijā. Jebkurš sabiedrības pārstāvis laika posmā no 2019. gada 20. novembra līdz 2019. gada 6. decembrim varēja rakstiski sniegt viedokli (iebildumus un priekšlikumus), iesniedzot to Dienestā vai nosūtot uz elektroniskā pasta adresi sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti | Kopumā par Ministru kabineta noteikumu projektu "Zemes kadastrālās uzmērīšanas noteikumi" tika saņemti 195 priekšlikumi no deviņiem iesniedzējiem. Vienu priekšlikumu iesniedza Pārgaujas novada pašvaldība, 25 – valsts akciju sabiedrība "Latvijas valsts meži" un pārējie priekšlikumi saņemti no zemes kadastrālajā uzmērīšanā sertificētām personām (mērniekiem), komersantiem, kas nodarbina mērniekus – SIA "Ventmetrs", SIA "BaltSurvey", SIA "Ģeometrs", SIA "Ametrs", kā arī no mērnieku profesionālajām organizācijām – Latvijas Mērnieku biedrības un Latvijas Kartogrāfu un ģeodēzijas asociācijas.  Ievērojot sabiedrības līdzdalībā saņemto priekšlikumu apjomu un saturu, 2020. gada 15. maija tika rīkota sanāksme, kurā piedalījās Dienesta, Latvijas Mērnieku biedrības, Latvijas Kartogrāfu un ģeodēzistu asociācijas un Tieslietu ministrijas pārstāvji, lai apspriestu Ministru kabineta noteikumu projekta "Zemes kadastrālās uzmērīšanas noteikumi" turpmāko virzību. Sanāksmē tika identificēts deviņu jautājumu loks, kuru regulējuma maiņa nav atliekama, un nolemts, ka tie atkārtoti izskatāmi Mērniecības konsultatīvajā padomē.  Dienestā 2020. gada 12. augustā tika organizēta Mērniecības konsultatīvās padomes sēde, kurā tika izskatīts jautājums par Ministru kabineta noteikumu projekta "Zemes kadastrālās uzmērīšanas noteikumi" iespējamo turpmāko virzību. Sēdē tika nolemts, ka Ministru kabineta noteikumu projekts "Zemes kadastrālās uzmērīšanas noteikumi" nav virzāms, bet ir izstrādājams Ministru kabineta noteikumu projekts "Grozījumi Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi"" (šis projekts), tajā iekļaujot tikai tādas izmaiņas, kuru regulējums nav atliekams.  2020. gada novembrī Mērniecības konsultatīvās padomes locekļi saskaņoja projektu un atbalstīja tā tālāko virzību. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija (Dienests). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Reitāle 67038696

laura.reitale@vzd.gov.lv